**Nu dispera**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Și Dumnezeu a cunoscut surghiunul,

A fost și El aici și nicăieri...

Nu dispera că dintre noi niciunul

N-am dus pe umeri marile poveri

Și-atât păcat, cât lumea asta-ntreagă

N-a cunoscut de-atunci până acum,

I-am îndesat batjocuri în desagă,

L-am răstignit în margine de drum.

Și Dumnezeu a cunoscut căderea,

Dar s-a-nvoit să urce pentru noi

Golgota unui veac când Învierea

Părea un vis spre viața de apoi.

- Pe El L-a condamnat Pilat, Caiafa

Să nu-i ocupe templu s-a temut,

Pe răstignirea Lui și-a pus parafa

Sărutul Iudei care L-a vândut.

A suferit Iisus pentru mulțime,

Dar s-a-nălțat așa cum a promis,

Și de atunci mereu Sfânta Treime,

Ne-arată drumul către paradis.

Nu dispera, Iisus e adevărul

Și Calea, și Viața de urmat,

Iar de-am gustat cândva în Eden mărul

Hai să vestim: "Hristos a înviat!"

Liliana Trif Ioan Grigoraș